khistorydata/jeongjo-sjw-relations huggingface dataset:
정조 12년
戊申十二月初十日辰時上御誠正閣大臣備局堂上引見入侍時左議政李性源右議政蔡濟恭行司直金華鎭行知中樞鄭昌聖戶曹判書徐有隣左參贊鄭好仁右參贊李𡊠行副司直李在簡知訓鍊李柱國知敦寧金尙集漢城判尹徐有防兼都承旨沈豐之行副司直李秉模沈頤之徐有大開城留守李致中行副司直李在學江華留守尹承烈行副司直金持默行副護軍趙心泰校理徐配修左承旨李亨元假注書李貞運記事官李相璜金祖淳以次進伏訖性源曰日寒轉劇聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣性源曰臣等有罪未勘求死不得今日登對非敢爲廟謨之覆奏惟願先被當勘之律而兼效筵前畢其辭之忱矣兪彦鎬之罪犯豈或傅之生議而今者處分實出於仰遵懿規臣等不得不奉承而至若金致仁之罪論其心跡尤非彦鎬之比矣旣聞本事則凡具彝性者孰不崩迫驚痛而奏對悖慢全無一分人理聖上雖以老昏曲恕而此有不然者動止顚錯言語迷亂者方可認之老昏致仁則初無顚錯迷亂之病而奏對之如是者豈不可駭乎罪犯有倍於彦鎬而譴罰不過於削黜尙何以明國綱而正臣分乎伏願亟允三司之請焉濟恭曰金致仁兩年引據之奏尤萬萬駭痛聖敎雖以老昏歸之而其罪犯之重豈可削黜而止哉亟從三司之公議是臣之望也上曰此專由於病且老昏之致也旣言天君泰然又曰物來順應者可謂駟不及舌自家則於正人二字猶云傷痛而至告君之辭則乃勸之以泰然耶勿論其有情無情本事關係莫大莫重則以無隱之義不得不言而以老昏勘斷者此也若不歸之於老昏則其罪豈比於彦鎬而止乎反實其事徒損國綱之敎正謂此也而老故用之以老罪之八字亦深思而書者也至於彦鎬則異是渠之當年豈知有今日乎衣君食君致位至此而負國若此則其罪尤非他人之比矣若以貴近而有所容貸則國何以爲國乎華鎭等齊聲進奏曰彦鎬之罪於漢法是大不敬也大臣之奉承次律誠爲慨然至於致仁則其區別兩年之奏可驗其精神之了了安可以老昏歸之耶惟願亟從三司之請焉亨元曰非但三司之迭請方外韋布之聞之者亦皆痛惋則公議誠不可遏矣上曰嶺南穀今當北運矣督運時御史差員中便否卿等各陳所見性源曰穀物裝發時道臣則只遣親裨申飭而已守令差員則各邑擧行恐不如御史之督運些少廚傳之弊不必拘矣濟恭曰督運係是莫大之政道臣雖不親往自當嚴飭不必別遣御史貽弊廚傳臣意則擇守令中有資歷有風力者委以督運之任似合事宜矣上曰以隣近守令中另擇定差員督運雖以領運言之濟州船粟猶以守令騎船北關何異亦以守令中定差員騎船事分付可也出擧條上曰今日卿等雖不入亦欲行次對矣大抵藥院直宿則試射及內外中日用刑等事不得爲之者自是流來規例而非緣拘忌而然也今日是小寒而節序相換矣戎政不可許久曠廢而至於不用刑一款初非朝令則不可更有知委試射及內外中日則依例爲之好矣性源等曰今當中外顒祝之時豈可於城內猝行試射等事而至於砲放尤不可行矣今若遽然有此擧行則中外聽聞必致驚遑矣豐之亨元曰直宿之時事面莫重豈可依例試射乎決不敢奉承矣上曰此則予思之已熟矣致中曰前留守洪秉纘向以本營餉穀大米豆太換捧事有所陳達蒙允矣臣還營後以換納之意知委於本府及屬邑則府內民人多有願納者而外村及屬邑長湍金川民情皆不願屢次關飭兩邑守令終始爭持臣採探物情則雖準折相換市價大不同民之不願不是異事蓋前留守之所達出於民國俱便之計且府內民人齊訴願換故有此陳稟而秋成後則民皆不願有不可勒令換納以此事情俄議于大臣則使之筵稟故敢此仰達矣上曰大臣之意何如性源曰府內民情雖願代納大米外村及屬邑旣皆不願則不可强令換納以本色還捧似宜矣濟恭曰府內之民願在換納則當依其願外村與屬邑之民不願換納則亦當依其願使留守詳察事情一從民願施之恐爲得宜矣上曰依爲之前守臣之輕信府內民訴遽有陳請致有此反決之擧國體所在不可仍置當該留守罷職可也出擧條承烈曰臣以江都餉還太事敢此仰達矣本府司倉還太當年當捧爲五千七百五十餘石開倉以後連爲督飭而目下未捧尙爲一千九百石零蓋本府根耕每在晩時今秋早霜被災尤甚豆太收穫自初零星至今拒納之民皆是難捧之類純太準捧其勢末由在前如此之時以相當穀代捧翌秋還作本色多有其例今此太還未捧之數依近例代捧事下詢廟堂而處之何如上曰大臣之意何如性源曰餉太之捧本色幾至三分二其餘則數爻不至甚多以精實穀準折代捧待明秋還作本穀已多前例許施似好矣濟恭曰臣見亦與左相同矣上曰依爲之出擧條配修曰兪彦鎬金致仁加律之請三司爭執尙靳允兪噫嘻彦鎬之罪豈可一刻容貸乎頃當宸衷震惕洞諭將下而力抗召命者已無臣分及至登筵承敎了無驚痛今日廷臣不能致討於彦鎬則尙何以抗顔於朝著乎臣謂大靜縣荐棘罪人兪彦鎬依律處斷性源曰副校理徐配修所懷陳達之際直請勘律大違格例罷職何如上曰依爲之出擧條命退諸臣以次退出
정조 12년
戊申十二月初十日巳時上御重熙堂右承旨入侍時右承旨趙衍德記事官金孝建尹行任金祖淳以次進伏訖上曰有司堂上入侍賤臣承命出與有司堂上徐有隣偕入進伏有隣曰咸鏡監司李崇祐嶺穀請運狀啓慰諭御史鄭大容民情條陳狀啓有問議大臣登對稟處之命矣依下敎就議于左右相則左議政以爲今以御史所陳者觀之則北關民事尤爲遑急嶺南帆船之不容少緩道臣一萬七千石之請雖甚精約而一竝純米係是行不得之政正皮穀通融磨鍊限三萬石移轉誠爲允當而浦項時留之穀旣云不敷嶺民轉輸之弊亦所當念姑先以大米五百石小米一千石太四千五百石牟一萬九千石合二萬五千石使之運送如或不足則更爲準萬石鱗次輸去之意分付兩道恐合事宜云右議政以爲北關民情去益愁慘船粟之政固已料及而嶺南事勢亦所軫念左相正皮穀二萬五千石先爲運輸之論實合賤見無容更議云故敢此仰達矣上曰北民望哺之情如在目中南民船粟之擧若恫在已然北道事勢捨此嶺穀無以措手云到此豈忍偏守前見乎當初綸音中姑不提及更觀事勢有所闊狹御史辭朝時亦有示意者依大臣言以此數區劃船運裝發至回泊間爲嶺民無非用慮之日以此意申飭嶺伯悉心拮据期得利涉發船時及關東關北過涉時各其道內初境設祭海神香祝依年前例自京下送竝以此意分付可也上命書傳敎曰今聞病難供劇云右副承旨李祖源許遞前望單子入之待下批牌招察任命退史官以次退出
정조 12년
戊申十二月初十日未時上御誠正閣藥房請對入侍時都提調金熤提調沈豐之副提調尹行元假注書李貞運記事官李相璜金祖淳以次進伏訖熤等曰日寒轉劇聖體若何上曰一樣矣熤等曰伏聞朝筵有試射內外中日依例設行之敎當此顒祝之時實非愼重之道中外聽聞必致驚遑矣伏願還寢焉上曰大抵藥院直宿之時例不得試射用刑而非緣拘忌而然也刑政之曠廢不成國體今當歲末商量而有此敎矣熤等曰伏聞湯劑進桃仁汁之屬而臣等忝在保護之地漠未聞知誠萬萬驚遑矣上曰業欲下敎而蓋有商量故矣今則更無可疑之端治病之道一日爲急不可更踰今年矣上曰待令醫官入侍賤臣承命出與醫官徐命緯等偕入進伏熤等曰湯劑當十分審愼醫官入診後議定湯齊何如上曰然則入診後議藥以入可也命退諸臣以次退出
정조 12년
戊申十二月初十日初更五點上御重熙堂坐直承旨入侍時右承旨趙衍德假注書趙台榮記事官李相璜金祖淳以次進伏訖上命讀公事仍書判付訖上曰日寒一樣頗緊矣衍德曰然矣命退承史以次退出
정조 12년
兼都承旨沈豐之藥院直左承旨李亨元坐右承旨趙衍德坐直左副承旨尹行元坐右副承旨洪仁浩未肅拜同副承旨李義綱坐直注書金孝建病一員未差假注書李貞運藥院直趙台榮仕直事變假注書金初燮仕
정조 12년
趙衍德啓曰各道文蔭武成冊今初十日內更爲修正上送事命下矣京畿開城府江華府忠淸道黃海道纔已上來今方捧入而原春道全羅道慶尙道平安道咸鏡道則尙不上送事甚未安當該道臣竝推考警責何如傳曰允
정조 12년
趙衍德啓曰來十六日儒生殿講日次矣敢稟傳曰爲之
정조 12년
李亨元啓曰臣宣武祠致祭進去下直之意敢啓傳曰知道
정조 12년
傳于趙衍德曰同副承旨與輪對官入侍
정조 12년
吏曹口傳政事以李冕膺爲京畿都事
정조 12년
趙衍德啓曰吏曹判書吳載純參議李勉兢牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰參議只推與判書更爲牌招
정조 12년
傳于趙衍德曰軍士房承旨入侍
정조 12년
以啓螺宣傳官李觀成拿處傳旨傳于李義綱曰日寒如此分揀
정조 12년
傳于李義綱曰吏曹判書參議疏批已下牌招開政
정조 12년
趙衍德啓曰吏曹判書吳載純參議李勉兢再牌不進推考傳旨及罷職傳旨今方捧入而開政命下之後如是違召終不承膺事體所在誠極未安判書所當更請牌招而係是一日三牌何以爲之敢稟傳曰更爲牌招來待
정조 12년
李義綱啓曰吏曹判書吳載純依下敎來待矣傳曰肅拜後更稟
정조 12년
承旨前望單子入之洪仁浩落點
정조 12년
傳于趙衍德曰娚妹之竝據銓任不但自有前例兄弟之竝據藩任上疏辭懇猶以格外之事煩瀆上徹責敎至嚴大臣請罪近來嫌路雖曰大廣甚至有姓同之親堂從之間辭銓辭藩者此非四維張而然只緣屑越成習工謀爲事故耳兵判擧措亦甚駭然隨牌卽待猶可謂稍勝而吏判之肅拜前入來待稟屢煩促飭迄未肅命未肅拜之銓官寧有來待之理乎此以一事所關者國綱也區區廉義之過與不過猶屬餘事雖非此重臣豈無吏判乎吏曹判書吳載純罷職前望單子入之待下批待開門牌招開政
정조 12년
李義綱以禁衛營言啓曰本營哨官金柱受由過限依例汰去之意敢啓傳曰知道
정조 12년
刑曹啓目粘安峽縣殺獄罪人李堰壓溺其姪婦事段寡女失行雖是門戶之羞恣意戕殺俱極慘毒正犯李堰待用刑具格啓聞後稟處何如判付啓最初曹讞別出疑端且援大明律以證其不當償命仍以性大之徑斃又歸之一獄兩犯至有杖百流三之請是如乎再問道伯三詢本曹欲聞其同異之論者重獄體重倫理而兼寓懲頑毖俗之微意也到今若曹若道若邑之啓狀牒純然一辭而前伯之見亦無參差但當從多議施行然其所引律文各有可據所坐事件亦係不輕一問大臣後決折實合審克之義原文案竝以發遣曹郞問議于左右相粘啓爲良如敎又啓目粘具喆仁之初無銓價之事僞造買得之券非其奴而謂其奴者造意設計誠極巧惡假勢脅勒全是豪强爲先令道臣從重勘處之意分付何如判付啓壓良之律何等至嚴無藉之訟豈足爲據況旀道啓立落太不適當際見卿之回啓跋辭節節明快該道臣推考具哥爲先嚴杖勘處本訟段親執詳査更具意見指一狀聞事嚴飭該道爲良如敎
정조 12년
吏曹判書吳載純疏曰伏以臣於見職以才器則至不稱也以情勢則至憫蹙也而前後除命之下恩造罔極責敎備至臣感激怵畏身不自有有除輒膺亦已屢遭矣在臣之道惟宜殫竭誠力圖報洪私之萬一而只緣臣衰朽昏鈍觸事憒憒政注之間瘡疣畢露周旋之際醜拙莫掩物議未愜至今嗤點臣自解職以來居常惶恧如負大何不意天官恩除又下於此際臣聞命悸慄靡所底定噫一歲之中三掌銓衡近日之所罕有也假使臣才具望實足堪其任猶當循墻逡巡未敢遽進況臣已試蔑效無一善狀其孤恩癏職之罪聖鑑之所俯燭臣心之所自訟今又大政當前責任尤難臣豈可諉以宿跰晏然冒膺重以玷名器而僨國事乎哉至若娚妹之不得竝據兩銓自是不易之格例也臣與兵曹判書臣李文源有應避之嫌倘未蒙體諒之恩則有損國體不特私分之難安而已此亦臣當遞之一端也且竊念臣前後速孼實由是職雖以事屬已私不敢復爲煩縷而追思慙忸愈久彌甚選部一步便同鐵限反覆思惟無路趨承曩違嚴召歷日靡措開政有命天牌又臨隨詣闕外敢陳短章仰瀆崇嚴之聽伏乞天地父母諒臣至懇亟遞臣職以重公器仍治臣逋慢瀆擾之罪以肅朝綱不勝幸甚答曰省疏具悉卿其勿辭行公
정조 12년
吏曹參議李勉兢疏曰伏以臣以地則單寒以人則庸鈍孤立無依與世寡和而惟殿下奬拔之信心冥行觸處生疣而惟殿下含容之歷遍淸顯遽升緋玉之列頂踵毛髮俱出恩造闔門感祝惟期結草而撫躬怵惕常若集木不意三銓除命忽下於千萬夢想之外臣聞命驚惶歷日靡定噫天官佐貮素稱峻選今於百無肖似之渺然一新進不問物論之可否遽畀之非分之職過當之災勢所必至濫竽之羞人將謂何況臣通籍未久出外亦多交遊素狹聞見極淺同朝之間姓名顔面亦未卞其誰某門閥來歷果無異於聾瞽則不知爲知可否通塞實非私心之所可强也矧今疏通遍及實仰聖朝之無棄而隄防漸壞不無世道之深憂威福在上雖一聽於造化權衡得中亦惟在於對揚尤何以斟量輕重參論是非上以導宣德意下以激揚頹波也哉臣於年前忝叨銓卽一番出脚自速罪戾銓地一步卽臣僨誤之地而顧比佐貮之任其爲睢盱之場有倍卽僚則臣固量分度力鐵限在前而惟殿下終始生成之澤亦豈忍强其不能終必顚沛而不之恤乎噫臣之一身非臣自有夷險向前隨事殫竭固平日所自勉勵而至於見職百爾思量稱當無望恩除之初適値齋日呈疏路阻天牌三降冒沒出肅粗伸義分而因仍蹲據大壞廉防玆於召命之下不敢更爲趨承之計冒入文字仰瀆崇聽伏惟聖慈天地父母諒臣情之有難勉强察臣辭之非出飾讓特命選曹刋臣職名勿復檢擬以重公器以安私分千萬至祝省疏具悉爾其勿辭察職
정조 12년
戊申十二月十一日辰時上御誠正閣輪對官入侍時同副承旨李義綱假注書趙台榮記事官李相璜金祖淳廣興守李成祜東氷庫別檢朴彝源司僕正李祉永司䆃直長南衡秀禮賓參奉高敬基以次進伏訖上曰輪對官進前各奏職姓名所懷可也成祜等以次仰奏職姓名訖仍奏曰無所懷矣命輪對官先退命書傳敎曰政官牌招開政又命書傳敎曰考績當前大政不遠武士取才不可許久退限況內外中日祿試射旣有勿拘爲之之命則知委排擬之際此時本曹判堂尤豈可引入至於私義自有前例則今日提問之下又稱情勢兵曹判書李文源推考牌招參政仍令赴坐命退諸臣以次退出
정조 12년
戊申十二月十一日未時上御重熙堂軍士房承旨入侍時左承旨李亨元假注書趙台榮記事官李相璜金祖淳以次進伏訖上曰中宮殿進御四物湯去熟地黃加便香附二錢祧仁一錢五分陳皮一錢一貼製入出榻敎上曰宣武祠行祭時節次何如亨元曰諸執事竝再拜於階下矣上曰大吹打作於何時乎亨元曰再拜時用之讀祝時止之矣上曰李提督家致祭時亦用吹打乎祖淳曰不用吹打只用細樂矣上曰只張細樂全不成說此是宣傳官不善擧行之致矣上曰李提督家進去啓螺宣傳官拿處出榻敎命書傳敎曰兵曹判書更爲牌招來待命退承史以次退出
정조 12년
兼都承旨沈豐之藥院直左承旨李亨元坐右承旨趙衍德坐左副承旨尹行元坐右副承旨洪仁浩坐直同副承旨李義綱坐直注書金孝建病一員未差假注書李貞運藥院直趙台榮仕直事變假注書金初燮仕
정조 12년
洪仁浩啓曰藥房都提調金熤提調沈豐之副提調尹行元有稟達事來詣請對矣傳曰入侍
정조 12년
以吏曹參議李勉兢牌不進罷職傳旨傳于趙衍德曰只推更爲牌招
정조 12년
吏曹判書前望單子入之李𡊠落點
정조 12년
趙衍德啓曰吏曹判書李𡊠參議李勉兢牌不進推考傳旨及罷職傳旨今方捧入而開政命下之後如是違牌不卽擧行事甚未安判書更爲牌招何如傳曰允
정조 12년
有政吏批判書李𡊠進參判未差參議李勉兢右副承旨洪仁浩進以權裕爲副校理李在簡爲右參贊李命植爲藝文提學奉常直長單南景羲
정조 12년
兵批判書李文源進參判具㢞病參議柳誼入直參知沈煥之病左承旨李亨元進以梁塤爲五衛將李集箕爲與陽監牧官同知單朴聖亮副護軍李潤元崔重敎副司直李祖源洪秉聖
정조 12년
李義綱啓曰嶺穀發船時及關東關北過涉時各其道內初境設祭海神香祝依年前例下送事命下矣海神祭文忠淸道則初不過涉而混同撰進咸鏡道海神祭文則不爲撰進莫重代撰文字有此不審之失事甚未安當該知製敎推考何如傳曰運北之船插入湖西不可但以不審言且其所撰祭文句作多不成說以此以彼推考太輕當該知製敎遞差
정조 12년
趙衍德以産室廳醫官以都提調提調意啓曰朝者入侍時臣等以竝直之意已有所仰稟而未蒙允矣當此湯濟逐日議定之時臣等之依前輪直事體道理終涉未安自今日三提調竝直本院何如傳曰置之
정조 12년
趙衍德以弘文館言啓曰本館上番校理臣閔昌爀以東學兼敎授今日禮曹褒貶時進參事晝仕出去之意敢啓傳曰知道
정조 12년
李義綱以弘文館言啓曰本館下番闕直事甚未安副應敎金履鏞校理徐義修副修撰李顯默疏批未下副校理李殷模修撰李顯靖在外副校理權裕副修撰李益運家在城外應敎韓用龜卽爲牌招以爲姑降入直之地何如傳曰允
정조 12년
李亨元以都摠府言啓曰副摠管南憲喆以摠戎廳中軍本廳褒貶坐起事南別營晝仕出去之意敢啓傳曰知道
정조 12년
鶴林君焴疏曰伏以臣自夏間重患痢疾餘症尙彌委伏床席垂死奄奄之中忽伏見差祭於社稷驚惶罔措以此病勢萬無起動之望莫重祭享趨膺無路伏乞亟賜變通以便公私因治臣不將命之罪以肅朝綱焉答曰省疏具悉許令該曹付標
정조 12년
戊申十二月十二日辰時上御誠正閣藥房請對入侍時都提調金熤提調沈豐之副提調尹行元假注書李貞運記事官李相璜金祖淳以次進伏訖熤曰中宮殿湯劑進御後諸節若何上曰別無變動矣熤曰桃仁一錢半論以藥體有突兀偏重之嫌減其五分似爲愼重之道矣豐之曰雖承丁寧之下敎而抑塞不能爲對矣藥路審愼之道當有次序而桃仁一錢半不可遽用矣豐之曰待令醫官更爲入診何如上曰與禁將相議爲之可也熤曰今當湯劑議定之時事面甚重臣等當爲竝直矣上曰不必竝直矣命書榻敎曰中宮殿進御四物湯前方中加益母草白朮縮砂各一錢減桃仁五分一貼製入命退諸臣以次退出
정조 12년
兼都承旨沈豐之藥院直左承旨李享元坐右承旨趙衍德坐直左副承旨尹行元坐右副承旨洪仁浩坐同副承旨李義綱坐直注書金孝建病一員未差假注書李貞運藥院直趙台榮仕直事變假注書金初燮仕
정조 12년
大殿王大妃殿惠慶宮內閣政院玉堂口傳問安答曰知道
정조 12년
李亨元啓曰藥房都提調金熤提調沈豐之副提調尹行元有稟達事來詣請對矣傳曰入侍
정조 12년
李亨元啓曰判府事徐命善領敦寧洪樂性判府事李福源左議政李性源右議政蔡濟恭爲承候來待矣傳曰入侍
정조 12년
趙衍德啓曰時原任閣臣爲承候來待矣傳曰入侍
정조 12년
趙衍德以弘文館言啓曰本館下番闕直事甚未安副修撰李益運卽爲牌招入直新除授副校理權裕一體牌招察任何如傳曰允
정조 12년
李亨元以兵曹言啓曰卽接宣傳官廳牒報則文臣兼宣傳官權裕除授在外過限未上來云依例改差何如傳曰允
정조 12년
戊申十二月十三日辰時上御誠正閣時原任大臣閣臣藥房承候入侍時判府事徐命善李福源都提調金熤左議政李性源右議政蔡濟恭提調沈豐之副提調尹行元左副承旨洪仁浩記事官金孝建假注書李貞運記事官李相璜金祖淳一提學金鍾秀原任提學鄭民始檢校直提學徐有防李秉模原任直提學朴祐源檢校直閣金載瓚徐鼎修鄭東浚待敎尹行任以次進伏訖命善等曰日氣夬成隆冬聖體若何上曰一樣矣命善曰以中宮殿問安至有藥院竝直之請而臣等則漠然未知今日承候之請以此矣此時諸節若何上曰當初設廳迫於群請而非予之本意也今則已無可疑之端故有所下敎而別無痛勢竝直則不許矣命善等曰桃仁汁自何時進御乎上曰桃仁則用之已久而失血則自初五日爲始矣命善等曰聞閭閻間亦多臨産如此之症臣等雖承下敎而終未破疑矣莫重湯劑當自藥院稟定豈可自內進御而不使藥院知之乎尤不勝驚遑矣上曰不用刑一事初非朝家之知委矣直宿之時臺啓之停止蓋以若依允則或有死罪之抵法故也而至於用刑一款則與此大異自今分付刑曹依例用刑可也熤曰再昨湯劑進御後諸節未得承聞此非循例製進之時禁將更爲承候後詳審加減似宜矣上曰然則使之承候可也熤等曰自今日當有夕問安矣上曰唯命書榻敎曰中宮殿進御四物湯前方中去白朮一貼製入命退諸臣以次退出
정조 12년
戊申十二月十三日申時上御重熙堂右承旨入侍時右承旨趙衍德假注書趙台榮記事官李相璜金祖淳以次進伏訖上曰都目政事何日爲定云耶衍德曰以今念日爲定而吏曹貶坐明日外無可行之日而參議方爲差祭故勢不得開坐云矣上曰參議差祭原單子改付標以入事分付命退承史以次退出
정조 12년
兼都承旨沈豐之藥院直左承旨李亨元坐右承旨趙衍德坐直左副承旨尹行元坐右副承旨洪仁浩坐直同副承旨李義綱坐注書金孝建病一員未差假注書李貞運藥院直趙台榮仕直事變假注書金初燮仕
정조 12년
王大妃殿惠慶宮中宮殿內閣政院玉堂口傳問安答曰知道
정조 12년
傳于趙衍德曰同副承旨馳詣宗廟景慕宮奉審摘奸以來
정조 12년
李亨元啓曰來十六日日次儒生殿講爲之事命下矣處所以何處爲之乎敢稟傳曰熙政堂爲之
정조 12년
傳于趙衍德曰抄啓文臣親試及課講明日爲之
정조 12년
趙衍德啓曰明日抄啓文臣課講時何承旨進去乎敢稟傳曰右副承旨進去
정조 12년
趙衍德啓曰抄啓文臣親試明日爲之事命下矣處所以何處爲之乎敢稟傳曰便殿爲之
정조 12년
以全羅監司啓本僧義守到配事傳于李義綱曰放送事分付
정조 12년
以慶尙監司啓本罪人尹昌文到配事傳于李義綱曰放送事分付
정조 12년
趙衍德以弘文館言啓曰新除授副校理李殷模時在京畿驪州地修撰李顯靖時在慶尙道安東地經筵入番事緊請竝斯速乘馹上來事下諭答曰依啓
정조 12년
趙衍德以吏曹言啓曰新除授京畿都事李冕膺呈狀內矣身父病閱歲沈篤長時昏綴今當寒節一倍添劇實無暫時離側之勢見方試事迫頭不可一日淹滯卽速變通云親病旣如是沈重則不可强令往赴今姑改差何如傳曰見任無異京試數日往來之地豈至不得離舍乎此草記勿施使之當日辭朝
정조 12년
李義綱以兵曹言啓曰明日宣薦內禁衛取才時一內禁軍滿六朔取才當爲兼行而番次相値出番禁軍姑爲仍置一內禁軍先施後卽爲替直之意敢啓傳曰知道
정조 12년
李亨元以兵曹言啓曰羽林衛將尹範衡前任公州營將五衛將閔光升前任水原中軍忠翊衛將金驚身前任忠淸監營中軍俱在任所未及上來領軍宿衛之任不可久曠竝今姑改差何如傳曰允
정조 12년
漢城府啓目南陽幼學李思白擊錚原情云云到今再訴尤係放肆而況所謂原情又違格例當以各項罪犯直爲照律嚴勘是白乎矣旣曰四件內事故姑不論斷是白在果原情內辭意置之何如判付啓曲直之無論在此在彼兩隻則混施兩掘兩配外面驟看莫曉其故兺不喩其矣身之壓村犯用旣違法典則昨年之事督掘於今年何也不禁於獨用之時竝掘於兩葬之後又何故是旀村民之許垈於其矣身賣買於安哥漢銜枚神手不禁其逼側抑或不至於必可禁而然右項委折省本府査問該道更爲覆啓稟處爲旀李思白其矣身段情理雖曰切迫不有城化之分語多不擇極意侵辱訟理自訟理民習自民習不可以四件內事付之寬恕之科令該道科罪爲良如敎
정조 12년
戊申十二月十四日辰時上御重熙堂右承旨入侍時右承旨趙衍德記事官金孝建尹行任李相璜以次進伏訖上命書榻敎曰中宮殿進御芎歸湯加便香附一錢五分益母草祧仁各一錢紅花五分官桂三分一貼製入命退承史以次退出
정조 12년
趙衍德啓曰備邊司郞廳來言今日賓廳日次而上前開拆相値不得來會云矣敢啓傳曰知道
정조 12년
傳于李亨元曰吏兵房承旨持褒貶啓本入侍
정조 12년
以禁府都囚徒傳于洪仁浩曰保放罪人宋啓來付過放送糴政方殷仍令當日還官
정조 12년
趙衍德以弘文館官員以提學意啓曰今秋冬等本館褒貶當爲等第磨勘而以領館事不備限內不得爲之之意敢啓傳曰知道
정조 12년
李義綱以吏曹言啓曰曹所屬宗簿寺官員等矣今戊申年秋冬等褒貶當爲等第而因本寺提調有故不得磨勘之意敢啓傳曰知道
정조 12년
洪仁浩以戶曹言啓曰本曹郞廳及所屬各司官員今戊申秋冬褒貶依前例磨鍊以入而軍資監司宰監因都提調提調有故不得磨勘去春夏等褒貶時軍資監司宰監因都提調提調有故限內不得磨勘矣今則其時官員已多遷轉難以考績依近例蕩滌何如傳曰允
정조 12년
李義綱以戶曹言啓曰今戊申秋冬等所屬各司褒貶啓本中廣興倉副奉事李始源以參議臣李敏輔子爲相避西部奉事徐季修與參議臣李敏輔爲娚妹相避故判書臣徐有隣參判臣李秉鼎同爲磨勘以入之意敢啓傳曰知道
정조 12년
趙衍德以禮曹言啓曰來己酉年正朝陳賀節目當爲磨鍊而正月初一日適與社稷祈穀親祭齋戒相値自前若値齋戒則有稟旨退行之例矣今此正朝陳賀以初四日退行何如傳曰只進表裏可也
정조 12년
趙衍德以禮曹言啓曰各陵殿園墓宗廟署本曹郞廳四學童蒙敎官司譯院通禮院典牲署禮賓寺東南關王廟圖畫署官員等今戊申年秋冬等褒貶依例等第以入而社稷署景慕宮弘文館藝文館春秋館內醫院觀象監奉常寺成均館承文院典醫監惠民署東西活人署掌樂院東西氷庫官員等各其司領事都提調提調堂上有故不得一體磨勘之意敢啓傳曰知道
정조 12년
李亨元以兵曹言啓曰本曹今戊申年秋冬等褒貶等第磨勘以入而曹所屬軍器寺官員等褒貶因本寺提調有故不得一體磨勘司僕寺官員等去春夏等褒貶其時官員已多遞易依例蕩滌之意敢啓傳曰允
정조 12년
李亨元以兵曹言啓曰本曹今戊申年秋冬等褒貶啓本中刀擦九處之意敢啓傳曰知道
정조 12년
李義綱以兵曹言啓曰卽者南所部將金命復以其本廳部將來告內今月十五日景慕宮門入直部將南益初早朝省記之後不知去處終未推尋以他部將洪疇九推移入直云自臣曹追省記書入而益初之旣爲省記終不入直萬萬驚駭不可置而不論部將南益初爲先汰去其罪狀令該府拿問嚴勘何如傳曰未知事實之如何徑先汰去殊非愼審之意先令兵判待明朝拿入嚴問委折取招草記可也
정조 12년
李義綱以工曹言啓曰本曹郞廳今戊申年秋冬等褒貶及屬司尙衣院繕工監典涓司官員今戊申年秋冬褒貶合四度磨勘以入而屬司掌苑署造紙署瓦署官員今戊申年秋冬等褒貶因各該司提調之有故不得磨勘屬司繕工監造紙署瓦署典涓司官員今戊申年春夏等褒貶亦因各該司提調有故限內不得磨勘其時官員亦多有遷轉者依近例蕩滌之意敢啓傳曰允
정조 12년
趙衍德以議政府司錄以左右相意啓曰本府今秋冬等褒貶等第以入而啓本中一處刀擦矣敢啓傳曰知道
정조 12년
李亨元以中樞府郞廳以判府事意啓曰今秋冬等褒貶當爲等第而領府事臣鄭存謙以身病限內不得磨勘之意敢啓傳曰知道
정조 12년
李義綱以敦寧府言啓曰府郞廳等矣今秋冬等褒貶等第當爲磨勘而首堂上身病限內不得爲之之意敢啓傳曰知道
정조 12년
洪仁浩以宣惠廳郞廳以都提調意啓曰本廳郞廳等今戊申秋冬等褒貶等第磨勘以入而自丁未秋冬等至戊申春夏等褒貶今己過時郞廳亦多遞易依前例不得磨勘之意敢啓傳曰知道
정조 12년
趙衍德以宗親府郞廳以有司堂上意啓曰本府郞廳矣今戊申年秋冬等褒貶等第當爲磨勘而堂上不備限內不得爲之之意敢啓傳曰知道
정조 12년
李亨元以耆老所言啓曰本所堂上多有身病今秋冬等褒貶啓本限內不得封進之意敢啓傳曰知道
정조 12년
李亨元以忠勳府言啓曰今戊申年秋冬等褒貶當爲磨勘而有司堂上仁陵君臣李在協奉命出疆綾恩君臣具允明身有病故限內不得爲之之意敢啓傳曰知道
정조 12년
李亨元以濬川司郞廳以都提調意啓曰本司都廳及郞廳今戊申年秋冬等褒貶等第磨勘以入之意敢啓傳曰知道
정조 12년
李亨元以訓鍊都監從事官以都提調意啓曰本都監從事官禁松參軍諸將官等今戊申年秋冬等褒貶當爲等第而都提調臣鄭存謙身病甚重限內不得磨勘之意敢啓傳曰知道
정조 12년
李亨元以禁衛營從事官以都提調意啓曰本營從事官及諸將官今戊申秋冬等褒貶當爲等第而大將臣金持默方在直宿限內不得磨勘之意敢啓傳曰知道
정조 12년
李亨元以御營廳言啓曰今戊申年秋冬等褒貶依例磨勘以入而自丁未秋冬等至今年春夏等褒貶連因有故不得磨勘矣到今其時從事官諸將官多有已遞之人竝不爲磨勘之意敢啓傳曰知道
정조 12년
戊申十二月十五日辰時上御熙政堂吏兵房承旨持褒貶啓本入侍時兼都承旨沈豐之左承旨李亨元右承旨趙衍德左副承旨尹行元右副承旨洪仁浩同副承旨李義綱注書李貞運趙台榮記事官李宗烈金鳳顯以次進伏訖引儀唱親試試官應製文臣入就位行四拜禮原任提學左議政李性源一提學金鍾秀檢校直提學李秉模檢校直閣金憙待敎尹行任率抄啓文臣李書九等行四拜禮訖以次陞殿性源進前奏曰日寒頗緊此時聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣性源曰中宮殿湯劑連爲進御後氣候諸節若何上曰一樣矣命書榻敎曰中宮殿進御芎歸湯前方中去益母草官桂加玄胡索牧丹皮蓬朮各一錢紅花二分一貼製入上曰親試爲之可也命秉模書律詩題仍命懸題訖命豐之亨元讀奏各司各道褒貶啓本上曰海伯啓本全無純褒矣性源曰果無純褒之守令矣豐之曰卽伏見原春監司李度默慶尙監司金光默咸鏡監司李崇祐今秋冬等褒貶啓本則守令無一人居下殊無嚴明殿最之意竝推考警責何如上曰依爲之出擧條亨元曰卽伏見江華留守尹承烈忠淸水使邊慶遇黃海水使朴基豐全羅左水使李潤國右水使李文喆平安監司金履素兵使趙圭鎭慶尙監司金光默左水使李鴻運南兵使姜五成今秋冬等褒貶啓本則邊將無一人居下殊無嚴明殿最之意竝推考警責何如上曰依爲之出擧條亨元曰前府使李顯福方在罪謫中而今番吏曹歲抄中循例書入蒙敍後送西至於付軍職事涉不察極爲未安當該堂上推考元單子付標以入何如上曰依爲之原傳旨改付標可也出擧條亨元曰前忠淸水虞候朴應浩以稅穀破船事罷職而今番歲抄時遺漏不爲書入該曹擧行極爲疏率當該堂上推考何如上曰依爲之朴應浩敍用可也出擧條命書傳敎曰課講入侍書九等以次進講訖命性源考親試試券考訖以三上尹光顔等以次出榜命書榻敎曰抄啓文臣十一日朔親試明日爲之又命書榻敎曰戶刑換房命退諸臣以次退出
정조 12년
戊申十二月十五日申時上御重熙堂坐直承旨入侍時右承旨趙衍德假注書趙台榮記事官尹行任金祖淳以次進伏訖上命讀兵曹草記及各道狀啓仍書判付訖上曰明日應講儒生趁早待令事分付賤臣承命出傳命退承史以次退出
정조 12년
兼都承旨沈豐之坐左承旨李亨元坐右承旨趙衍德坐直左副承旨尹行元藥院直右副承旨洪仁浩坐同副承旨李義綱坐直注書金孝建病一員未差假注書李貞運藥院直趙台榮仕直事變假注書金初燮仕
정조 12년
大殿王大妃殿惠慶宮中宮殿內閣政院玉堂口傳問安答曰勿爲問安
정조 12년
趙衍德啓曰藥房都提調金熤提調沈豐之副提調尹行元有稟達事來詣請對矣傳曰症候一樣不必請對竝直事雖如是煩請日前入侍已有下敎卿等退去可也
정조 12년
摠管前望單子入之都摠管安春君鶴林君焴副摠管金魯淳落點
정조 12년
傳于李義綱曰今年年事三南雖幸成樣猶不如所料兩西關東則遜於三南關西尤甚邑雖有分數停退之命其外東西兩道亦有尤甚名色此則雖不一例處分餞迎之際宜令裕食依昨年下敎勿拘開倉之限臨歲方便撫摩事令廟堂行會各該道
정조 12년
趙衍德以弘文館言啓曰本館下番闕直事甚未安修撰申大尹卽爲牌招入直何如傳曰允
정조 12년
李義綱以吏曹言啓曰成歡察訪金復元以三年窠兩次居中其不治可知依例罷黜何如傳曰允
정조 12년
趙衍德以吏曹言啓曰成均館典籍李晩榮除拜後過限未肅拜依例改差何如傳曰允
정조 12년
趙衍德以禮曹言啓曰來正月初四日社稷祈穀大祭親行時省牲省器之節依例以親臨磨鍊擧行乎敢稟傳曰當親行
정조 12년
趙衍德以兵曹言啓曰今十二月十七日武臣堂上祿試射日次而內中日旣已停止不得爲之之意敢啓傳曰內外中日旣令依例爲之祿試射亦爲依例設行試官望擬入可也
정조 12년
李義綱以兵曹言啓曰馬良僉使金龍弼連二等居中寅火堡萬戶白龍成三年內連二次居中其不職可知竝依例罷黜部將張忠國以二十朔參下之職連二等居中依例汰去何如傳曰允
정조 12년
李亨元以兵曹言啓曰曹司五衛將李東遇素抱關隔之症當寒添劇時月之內無望供職呈狀乞遞宿衛輪番之任不可久曠今姑改差何如傳曰允
정조 12년
李亨元以兵曹言啓曰內禁衛將沈默之身病猝劇時月之內無望供職呈狀乞遞五衛將李益懋前任晉州營將梁塤前任加德僉使俱在任所未及上來宿衛領軍之將輪番之任不可久曠竝今姑改差何如傳曰允
정조 12년
李亨元以兵曹言啓曰本曹草記部將南益初汰去其罪狀令該府拿問嚴勘事批旨內未知事實之如何徑先汰去殊非審愼之意先令兵判待明朝拿入嚴問委折取招草記可也事命下矣依傳敎部將南益初拿入嚴問其委折則所告內矣身雖甚愚蠢豈不知入直之爲重而矣身本非昨日之番次且身病猝重不省人事矣當次部將李秉道有頉代自本廳以矣身書呈省記云故果不能起動亦不能入直使他部將推移入直之意言及該廳矣事已至此自陷罔赦之科萬死無惜至於不知去處不得推尋之說必是該廳誤告之致以此以彼矣身罪上添罪無辭可達惶恐遲晩云南益初果有實病則初不詳告本曹申時之前將至下鑰之際至有追省記之擧不可無罪令該府拿問嚴勘何如傳曰允
정조 12년
李亨元以兵曹言啓曰去十一月十九日政院啓辭宣仁門外面有諺書所付者卽三陟民人搆揘其邑倅云摠府入直堂上兵曹當該堂上推考摠府郞廳守門將重勘事批旨內門內之守門將何以知之摠府堂郞及守門將論罪事置之搖鈴將所管旣在兵曹入直堂上推考分軍衛將部將拿處本兵無不統察當該判堂亦爲推考付榜三陟民人令兵判斯速推捉取招後考律處斷以懲遐土頑民之習事命下矣多發校卒譏詗京中又送該邑使之廉察矣敎鍊官河漢圖回告內本邑民人李道春完春遇秋三兄弟中遇秋六年前以陞戶砲手上京間或往來於本邑而渠等因事逞感兄弟符同使遇秋有此付榜之擧云故道春完春果爲捉來自臣營其弟在京之遇秋一體捉致發問目取招問目內闕門事體何等嚴重而逞憾邑倅潛自付榜者究厥罪狀萬萬痛惡其間情節無隱直告則陞戶砲手遇秋所供內同鄕民人處曾有所貸之物今年五月分受由下去欲爲還推假稱武藝別監恐動本官則本官以徵債之防禁據理退斥故有所不恭之擧本官不勝駭憤捉囚矣父至有査出矣身高祖母年久贖身之文跡而矣兄完春所帶軍官之役亦爲汰去矣身之私賤根本因此綻露事甚憤惋果與矣兄完春相議掛榜之事借手於矣妹夫本邑定配罪人前漢城府書吏金禹瑞處而至於矣長兄道春則初不預聞矣身上京後連因多事未卽售計去十一月十九日曉頭一張付于宣仁門外面一張付于左捕廳近處而情狀今已綻露萬死無惜云完春所供內矣弟遇秋今年五月分下來以爲得差武藝別監所入之物浩多前日給貸錢兩欲爲還推云呈訴本官之際擧措悖頑本官不勝駭憤査出矣高祖母贖良文書而矣身亦以酗酒事見汰軍官之任私賤之跡因此現發羞愧憤冤使矣弟遇秋做作本官不治之迹上京後掛榜之意付托的實而事旣未成情狀已露萬死無惜云道春所供內矣身兄弟三人中矣身爲長完春爲次遇秋爲季而遇秋以陞戶砲手抄上矣今年五月分下來以爲得差武藝別監浮費甚多云故馬匹錢兩推移備給而矣弟兩漢性本悖頑常與矣身不睦未嘗留接於矣家故掛榜一款初不預聞云矣蓋遇秋冒稱掖隷威脅邑倅不知其罪反欲逞憾莫重闕門潛爲付榜之狀旣已自服完春亦含憾於見汰軍官指囑其弟掛書情節箇箇直招遇秋完春移送法司考律處斷道春則其弟遇秋所供內雖謂之初不預聞渠旣以長兄同在一邑則行奸節次萬無不知之理而平問之下有難取服一體移送法司究覈得情金禹瑞代書之狀旣出遇秋之招則事當捉致盤問而渠以編配罪人方在該邑令道臣査問取服後照律勘處何如傳曰允
정조 12년
戊申十二月十六日辰時上御熙政堂日次儒生殿講抄啓文臣親試課講入侍時兼都承旨沈豐之左承旨李亨元右承旨趙衍德左副承旨尹行元右副承旨洪仁浩同副承旨李義綱假注書李貞運趙台榮記事官李宗烈記注官金鳳顯以次進伏訖引儀唱親試試官殿講試官以下入就位行四拜禮殿講試官左議政李性源戶曹判書徐有隣大司成洪文泳行副司果李敬一副校理閔昌爀副司果李錫夏課講試官檢校直提學李秉模檢校直閣金憙親試試官一提學金鍾秀原任直提學朴祐源檢校直閣徐鼎修檢校直閣鄭東浚待敎尹行任率儒生抄啓文臣行四拜禮以次陞殿性源進前奏曰夜間聖體若何上曰一樣矣命書榻敎曰考官金載瓚代行副司直沈頤之爲之命鍾秀書表題仍命懸題訖命性源開講幼學鄭履綏等以次進講訖上曰今日無純通誠可欠矣命書傳敎曰日次儒生殿講通幼學李來鉉鄭存大洪秀晩進士鄭履綏給二分略幼學尹魯東鄭文欽沈能迪李羲甲洪樂浚進士安尙默生員李翼榮幼學金敬淳李昌瑞金龍彦給一分粗幼學李明淵李肇源金景煥宋應圭劉建郁各紙二卷筆三枝墨二笏賜給命書榻敎曰抄啓文臣十二月朔親試明日爲之上曰日次儒生殿講有未及設行者乎文泳曰十月朔儒生日次殿講尙未擧行矣上曰以二十一日爲之可也出擧條命儒生殿講試官先退命書傳敎曰課講入侍抄啓文臣李書九等以次進講訖命性源考課試試券考訖以三上金祖淳等以次出榜亨元曰明日抄啓文臣親試時原任提學吳載純試官蒙點而方在罷散中何以爲之敢稟上曰飭已施矣敍用可也亨元曰吳載純旣有敍用之命令該曹口傳付軍職何如上曰依爲之出擧條命書榻敎曰摠管中懸頉及時帶詞訟人許遞前望單子入之又命書榻敎曰新除授摠管牌招上曰嶺穀裝發當在何時耶性源曰似在於來正月間矣上曰所經水路能不艱險耶性源曰千里鯨濤想必艱涉臣意則嶺南差員之獨涉險洋在所當念使嶺南差員運泊關東界則關東伯又出差員使之入北似好矣有隣曰在前初無遞代之事矣上曰雖無遞代之例依左相言知委可也命退諸臣以次退出
정조 12년
戊申十二月十六日申時上御重熙堂坐直承旨入侍時右承旨趙衍德假注書趙台榮記事官尹行任金祖淳檢校直閣徐鼎修以次進伏訖上曰課試試券及榜目持來賤臣承命出持入命讀禮曹弘文館草記仍書批旨訖命退諸臣以次退出
정조 12년
兼都承旨沈豐之藥院直左承旨李亨元坐右承旨趙衍德坐直左副承旨尹行元坐右副承旨洪仁浩坐同副承旨李義綱坐直注書金孝建病一員未差假注書李貞運藥院直趙台榮仕直事變假注書金初燮仕
정조 12년
趙衍德啓曰來二十一日輪對日次矣敢稟傳曰爲之
정조 12년
李亨元啓曰今十二月二十日都目政事爲之之意敢啓傳曰知道當親臨處所以便殿爲之
정조 12년
傳于李義綱曰右承旨入侍
정조 12년
趙衍德以吏曹言啓曰司饔院直長兪漢寬呈狀內矣身素患痰癖之症當寒添劇時月之內萬無起動之望卽速入啓遞改云身病旣如此則不可强令察任今姑改差何如傳曰允
정조 12년
趙衍德以吏曹言啓曰觀此慶尙道褒貶啓本則慈仁縣監鄭東愼貶目中字有刀擦之痕而狀啓初無擧論莫重殿最有此不審之失當該道臣推考何如傳曰允
정조 12년
趙衍德以吏曹言啓曰今日本曹開拆坐起時考見諸道褒貶啓本則鎭岑縣監南溟學以政近苛酷爲目懷仁縣監柳鎭九以政多躁暴爲目長水察訪趙明師以何不飭躬爲目則竝宜置下考而置諸中考富寧府使李光燮以糴姑恕殿爲目則宜置中考而置諸上考殊無嚴明殿最之意三道道臣推考警責鎭岑縣監南溟學懷仁縣監柳鎭九長水察訪趙明師竝依例罷黜富寧府使李光燮中考施行何如傳曰今番北關守令之不欲任怨不勤捧糴何邑不然雖曰本邑爲尤甚此時迎送適中其圖遞富寧府使李光燮降考事勿施其他陞降多不稱當似因見解之欠精百里之任不輕而重豈可以欠精之草記循例批下更閱草記卿等推考
정조 12년
趙衍德以吏曹言啓曰今日本曹開坼坐起時考見諸道褒貶啓本則黃州牧使李溆以望在革謬睡胡滯訟爲目江東縣監申以浮謗奚至吏民多口爲目慈仁縣監鄭東愼以可畏非民宜念受侮爲目懷仁縣監柳鎭九以政多躁暴爲目長水察訪趙明師以何不飭躬爲目則竝宜置下考而置諸中考殊無嚴明殿最之意四道道臣推考警責黃州牧使李溆江東縣監申慈仁縣監鄭東愼懷仁縣監柳鎭九長水察訪趙明師竝依例罷黜何如傳曰允政近苛酷之目旣降仍陞則政多躁暴者獨不可仍置乎多字較甚於近字而躁暴差勝於苛酷則一仍一否烏在其銓衡之意乎卿則推考懷仁縣監柳鎭九降考事置之可也
정조 12년
李義綱以戶曹言啓曰因傳敎發賣木綿價錢二萬一百九十二兩內立廛三千二百兩白木廛三千二百兩綿紬廛三千二百兩紙廛三千二百兩苧布廛三千二百兩內外魚物廛三千一百九十二兩分排磨鍊限周年散貸六廛而白木廛則今番發賣時自多效勞之事故比他廛加給一千兩之意敢啓傳曰知道
정조 12년
李亨元以御營廳言啓曰本廳中軍李明運身病甚重勢難察任改差何如傳曰允中日旣命爲之私習亦自明日如例來稟擧行仍與禁營一體知悉可也
정조 12년
兵曹以南憲喆爲御營中軍
정조 12년
洪仁浩以刑曹言啓曰月前因咸鏡道德源府民人等以前府使崔重敎在任時勒貸民錢至於二千六百餘兩之多而及其遞歸之後終無還報之事呈訴備局自備局捧甘臣曹使之推給故捉囚其事知奴子連爲定日督捧而只以七十九兩錢彌縫塞責今至屢朔之後更無備償之意北民之遠地滯留路傍呼訴非但目下情狀誠爲愁痛渠旣身爲守宰私貸民錢則籍令卽地準償現露之後不可無罪況稱以貸用仍不還報名雖稱貸實同勒奪今於備局捧甘本曹督償之後連事推托無意還報者雖大貪濫至無良之守宰決不當若是放恣究厥所爲誠極痛駭前府使崔重敎係是朝官非臣曹所可處斷移義禁府照法重勘後上項所貸錢兩依數從速備給於德源府民人處何如傳曰觀此草記萬萬駭然定日捧給後令該府嚴處可也
정조 12년
戊申十二月十七日辰時上御熙政堂抄啓文臣親試課講入侍時右副承旨洪仁浩同副承旨李義綱假注書趙台榮記注官金鳳顯記事官李宗烈以次進伏訖引儀唱親試試官以下入就位行四拜禮親試試官原任提學蔡濟恭吳載純檢校直閣鄭東浚待敎尹行任課講試官檢校直提學李秉模檢校直閣金憙率抄啓文臣韓商新等行四拜禮訖以次陞殿濟恭進前奏曰冬寒頗劇連日臨殿聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰中宮殿湯劑連爲進御後氣候諸節若何上曰一樣矣上曰李書九何不入來乎秉模曰與大臣有嫌避不得入來云矣上敎濟恭曰卿疏論李遠也以狂夫亂譫等語爲言耶濟恭曰李遠之謬辱臣身實無倫脊之語而反以臣疏中狂夫亂譫之說作爲嫌引誠過矣上命載純書賦題仍命懸題訖命書傳敎曰課講入侍商新等以次進講訖命濟恭考親試試券訖以三中韓商新以次出榜命退諸臣以次退出
정조 12년
戊申十二月十七日申時上御熙政堂右承旨入侍時右承旨趙衍德假注書趙台榮記事官尹行任金祖淳以次進伏訖上命書傳敎曰趙判府事家曾有遣承旨致祭之命而小朞在此目祭文製下致祭明日爲之事分付上曰趙判府家致祭左承旨進去命退承史以次退出
정조 12년
藥房都提調金熤提調沈豐之副提調尹行元啓曰節屆隆冬寒事轉甚伏未審此時聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿調攝中氣候何如臣等不任區區伏慮敢來問安竝爲仰稟答曰知道慈殿慈宮氣候一樣中宮殿凡節與昨日無異卿等不必入侍矣
정조 12년
李亨元啓曰禁衛營將官來言今日本營軍兵日次私習云矣敢啓傳曰知道
정조 12년
李亨元啓曰御營廳將官來言今日本廳軍兵日次私習云矣敢啓傳曰知道
정조 12년
李亨元啓曰臣故判府事趙璥家致祭進去下直之意敢啓傳曰知道
정조 12년
趙衍德啓曰日次儒生殿講以二十一日爲之事命下矣處所以何處爲之乎敢稟傳曰便殿爲之
정조 12년
趙衍德啓曰來二十一日輪對以日次儒生殿講相値頉稟之意敢啓傳曰知道
정조 12년
趙衍德啓曰今此皇曆京畿監營二件一件營上一件勅使所經邑分上黃海監營二件一件營上一件勅使所經邑分上平安監營四件一件營上三件勅使所經邑分上開城府江華府原春監營忠淸監營全羅監營慶尙監營咸鏡監營各一件營上事自本院依例成有旨下送京各司應爲頒賜二十三件亦爲依前頒給之意敢啓傳曰知道
정조 12년
趙衍德以弘文館言啓曰本館下番連日闕直事甚未安今日政新除授玉堂待下批仍卽牌招以爲推移入直之地何如傳曰允
정조 12년
有政吏批判書李𡊠進參判未差參議李勉兢右承旨趙衍德進以金憙爲吏曹參判李書九爲副校理李太亨爲修撰
정조 12년
以部將南益初拿問嚴勘傳旨傳于李義綱曰分揀
정조 12년
李亨元以兵曹言啓曰宣薦內禁衛取才時三技以上入格人及一技以上入格單子合二度書入之意敢啓傳曰知道
정조 12년
李義綱以兵曹言啓曰昨因御營廳移文本營哨官望中閔大爀以尹大爀報來故循例入啓致有此受點之境臣不勝惶恐而該營大將不察之失不可無警御營大將李柱國推考原單子改付標以入之意敢啓傳曰知道
정조 12년
李亨元以司僕寺官員以一二提調意啓曰分養馬故失瘦瘠不馴守令每於畢上納後依法典錄啓請罪矣今年所納分養馬有頉各營邑守令現告成冊今始齊到故抄出啓目書入依例施罰之意敢啓傳曰知道
정조 12년
李亨元以禁衛營言啓曰依傳敎本營私習自今日設行之意敢啓傳曰知道
정조 12년
李亨元以御營廳言啓曰依傳敎本廳私習自今日設行之意敢啓傳曰知道
정조 12년
李亨元以禁衛營言啓曰因御營廳草記批旨內中日旣命爲之私習亦自明日如例來稟擧行仍與禁營一體知悉可也事命下矣在前藥房直宿時各營中日私習例皆停止今亦不得擧行之意敢啓傳曰在前直宿時有特敎則依例開坐況私習與中日乎且況營門擧行事體自異成命之下何可如是乎已慮卿等之趑趄武藝廳各等砲放今日使之試取於闕內外更勿煩陳自今日擧行可也
정조 12년
李亨元以御營廳言啓曰本廳中軍改差草記批旨內允中日旣命爲之私習亦自明日如例來稟擧行仍與禁營一體知悉可也事命下矣在前藥房直宿時各營中日私習例皆停止今亦不得擧行之意敢啓傳曰依禁營草記擧行可也
정조 12년
戊申十二月十八日申時上御重熙堂右承旨入侍時右承旨趙衍德假注書趙台榮記事官尹行任金祖淳以次進伏訖上曰日寒愈劇矣衍德曰比昨尤寒矣上曰政官姑未出去耶衍德曰然矣上曰金虎門留門政官出送可也命退承史以次退出
정조 12년
兼都承旨沈豐之坐左承旨李亨元坐直右承旨趙衍德坐左副承旨尹行元藥院直右副承旨洪仁浩坐直同副承旨李義綱坐注書尹行任仕金孝建仕直假注書李貞運藥院直事變假注書金初燮仕
정조 12년
洪仁浩啓曰大司憲趙瑍疏批未下執義李濟萬掌令沈興永朴銧持平朴載淳徐邁修呈解監察茶時之意敢啓傳曰知道呈告人員疏批未下人與諸臺許遞明日政差出待下批牌招
정조 12년
傳于趙衍德曰課講入侍
정조 12년
李亨元啓曰假注書趙台榮身病猝重勢難察任今姑改差何如傳曰允
정조 12년
李亨元以兵曹言啓曰今十二月二十日文臣朔試射日次而親臨都政相値不得爲之之意敢啓傳曰知道
정조 12년
戊申十二月十九日辰時上御熙政堂抄啓文臣課講入侍時右副承旨洪仁浩同副承旨李義綱假注書趙台榮記注官金鳳顯記事官李宗烈以次進伏訖引儀唱試官以下入就位行四拜禮試官原任提學吳載純檢校直提學李秉模率抄啓文臣金祖淳等行四拜禮以次陞殿上命仁浩書傳敎曰傳香承旨馳詣社稷宗廟永禧殿景慕宮奉審摘奸以來命開講祖淳等以次進講講訖命退諸臣以次退出
정조 12년
戊申十二月十九日午時上御重熙堂右承旨入侍時右承旨趙衍德記事官金孝建金祖淳李相璜以次進伏訖上命書榻敎曰注書前望單子入之衍德曰新除授注書尹行任依例出牌乎上曰惟命退承史以次退出
정조 12년
兼都承旨沈豐之坐行左承旨金思穆坐右承旨趙衍德坐直左副承旨朴宗岳坐右副承旨尹行元藥院直同副承旨洪仁浩坐注書金孝建仕直一員未差假注書趙台榮藥院直事變假注書金初燮仕
정조 12년
趙衍德啓曰明日日次儒生殿講親臨都政殿坐相値頉稟之意敢啓傳曰兼行可也
정조 12년
以吏曹參判李在學牌不進推考傳旨傳于洪仁浩曰更爲牌招
정조 12년
以全羅監司狀啓潭陽府使李觀秀受由上京還任無期不得已罷黜事傳于趙衍德曰已有筵敎道內守令中擬入
정조 12년
都政吏批以姜文岳爲尙衣別提尹光錫爲引儀李嗣萬爲松羅察訪慶邦運爲長水察訪韓百林爲瑞興府使尹光濩爲延安府使李羲寅爲文義縣令韓啓玉爲持平徐有年爲造紙別提金永聃爲中部都事李聖龜爲司饔直長姜爲司圃直長李景壽爲司宰直長姜世綸爲江東縣令鄭在寬爲尙瑞直長洪樂正爲長興奉事李義度爲廣興奉事李普源爲掌苑奉事洪守榮爲潭陽府使尹守翼爲淳昌郡守洪百游爲鐵山府使朴宗和爲嘉山郡守李貞運爲典籍徐敎修爲尙瑞副直長申在維爲軍資直長申大羽爲陰城縣監許策爲連原察訪朴暉爲靑巖察訪李英裕爲燕岐縣監李祉源爲龍仁縣監李潤元爲礪山府使金健柱爲司饔奉事柳誨爲泰安縣監李輪爲萬頃縣令高宅謙爲成歡察訪金晉柱爲儀賓都事吳晉秀爲金溝縣令
정조 12년
以南平陽智縣監望筒傳于趙衍德曰更爲擬入
정조 12년
以李述源爲陽智縣監嚴思允爲敬陵令金絅采爲大興郡守金履復爲黃州牧使李義進爲南平縣監李師濂爲安州牧使洪檢爲江陵監宋時淵爲砥平縣監元修良爲英陵令徐英輔爲咸從府使韓永逵爲慈仁縣監徐鼎修爲奉常提調李時秀爲司譯提調金魯淳爲大司憲李義綱爲大司諫趙錫穆爲執義李身晦爲司諫南必錫金熙朝爲掌令崔烜爲獻納李東埴爲持平尹行任李貞運爲正言朴東俊爲平安都事金錫權爲黃海都事安鳳來爲良才察訪金德老爲延曙察訪鄭在寬爲西部都事朴彝源爲禁府事尹之衡爲引儀李彦敬爲興海郡守申光儀爲漢城判官丁範祖爲大司成柳誼爲兵曹參判李龜錫爲靈山縣監曺允邁爲松禾縣監徐敎修爲尙瑞直長李日運爲正言朴彝源爲工曹佐郞李始源爲尙瑞副直長李觀成爲瑞山郡守李東善爲迎日縣監權熻爲宗廟副奉事吳在鎭爲氷庫別檢權熻爲廣興副奉事成鼎柱爲監察金宗垕爲禁府都事申宅和爲司藝朴宗謙朴孝成高應觀爲典籍李晴爲副校理韓致應爲兵曹正郞鄭晩錫爲佐郞李周鳳爲咸從府使李宗爀爲茂長縣監宋煥昌爲禁府都事鄭東簡爲宗廟副奉事韓晩裕爲修撰洪文泳爲禮曹參議柳文養爲龍崗縣令李運春爲昆陽郡守徐孺修爲典牲主簿李可運爲掌苑別提李榏爲瓦署別提鄭重赫爲繕工主簿典籍單車鳳運朴向榮氷庫別提柳鼎模爲造紙別提玄㷞爲掌苑別提金頤柱爲大司憲奇彦鼎爲大司諫李壽咸爲執義盧廷良爲司諫宋景煥金寅燮爲掌令李太亨爲獻納李聖輪爲持平高廷憲沈銖爲正言金載瓚爲右尹南熙爲監察司饔直長李聖龜軍資直長申在維相換承文博士單李基禎副正字單金晦彬養賢奉事單方在岳忠州牧使鄭履煥今降通政谷山縣監申耆前府使李祖承前府使具紞前牧使李壽鵬今降通訓以上故失馬降資事承傳趙慶遠爲兵曹佐郞宋徵一爲禮曹佐郞李鳳翼爲直講朴宗㯙爲義盈主簿徐英輔爲谷山府使金尙源爲保寧縣監方處坤爲彦陽縣監兪漢輔爲章陵令任靖周爲溫陵令韓晩裕爲應敎兪漢紀爲光陵令吳彦儁爲軍器判官鄭東輔爲掌樂主簿李益恢申若樞爲典籍朴沁爲慶基殿令咸士謙爲典籍以上落仕最久人調用事承傳以崔粹翁爲奉常主簿李宅寬爲鎭海縣監尹載伋爲漢城主簿朴昌胤爲司饔主簿崔錫圭爲典籍朴宗謙爲監察曺泰柱爲活人別提鄭宅慶爲延日縣監趙廷鉉爲監察尹寅基爲徽陵別檢申溆爲崇陵別檢成旨柱爲童蒙敎官朴宗明爲敦寧參奉韓百源爲厚陵令朴絅壽爲健元陵參奉趙鎭宣爲顯陵參奉李膺擧爲康陵參奉李顯正爲章陵參奉趙用鎭爲崇陵參奉金觀柱爲高山察訪
정조 12년
兵批以金憙爲副摠管金魯成爲內禁將柳鎭茂爲羽林將申光履爲曹司五衛將李鼎九爲忠翊將李冲彬李吉培具壽漢爲五衛將李國培爲黃海兵虞候尹守範爲水原中軍副司直單金憙徐美修爲文兼尹範行爲永宗僉使李懋爲滿浦僉使李厚坤爲慶州營將金履煥爲晉州營將鄭汝坤爲公州營將田景祥爲黃海監營中軍權璹爲羅州營將安德鵬爲全羅監營中軍李廷老爲加德僉使李禹道爲全羅兵虞候副護軍單金魯成柳鎭茂李鼎九具壽漢副摠管單金憙具達遠爲都摠經歷金鍾義爲忠淸監營中軍李郁延爲忠淸兵虞候洪就運爲慶尙左兵虞候權應稷爲柔院僉使全昌盛爲赤梁僉使李成遠爲智島萬戶河弼晉爲新智島萬戶文弼呂爲包伊萬戶同知單田德雨僉知三單李魯植李允中張興彬李晦植爲五衛將金聖和爲平安監營中軍金兌福爲馬梁僉使張友奎爲白峙僉使李時得爲美錢僉使黃道明爲兎城僉使文粲禹爲濟物萬戶南宗禧爲越松萬戶金時吾爲豐山萬戶李箕煥爲長木浦別將尹行任爲文兼文載奎爲西生僉使崔灄爲西林僉使徐有郁爲寅火堡萬戶趙德寬爲仇寧萬戶姜潤鳳爲吾老梁萬戶朴萬興爲在德萬戶張載弼爲廢茂山萬戶副司果單尹行任李運春爲宣傳官申光格爲都摠經歷李觀成爲訓鍊副正金守基爲判官李周鳳爲都摠經歷李亨復爲宣傳官副護軍二單申大順柳光國副司直單具庠副司果單兪漢紀李福遠李弼培爲內禁將車聖器爲忠翊將尹羽大金膺舜爲五衛將副護軍五單李義彬趙拓壤金履煥鄭汝坤李晦植金宗洙爲都摠經歷吳彦儁李在淵爲訓鍊主簿丁好南爲判官李邦城爲羽林將蔡顯九爲都摠都事尹孝檢爲訓鍊主簿崔錫元李烜李厚培尹範會爲武兼副司直單徐鼎修副司果三單李駿德韓師貞成履福同知單金光兊訓鍊判官姜申岳主簿李海鎭權抑金箕昶以上減下李徽祚爲訓鍊主簿李檍元晦鎭爲宣傳官李儒祥爲武兼崔一元李榮夏盧尙心孫仁寬朴東秀爲守門將前黃海兵使鄭觀采全羅水使李潤國今降禦侮金思穆爲副摠管李晦植爲宣傳官尹芮基爲訓鍊副正韓師貞爲武兼李健秀爲全羅左水使李儒敬爲宣傳官趙匡國爲訓鍊主簿成履復爲武兼趙彦彬爲訓鍊判官金箕昶爲訓鍊判官張鎔崔宗憲金鼎猷爲主簿金鎭九尹範益郭林福崔寅燮爲部將朴敏復康潤福金聖鉉爲守門將南志復白宗澤爲分守門將副司直二單具㢞曺允大同知單車聖器金爔爲訓鍊正李亨復爲副正具達遠爲宣傳官副護軍單崔景信梁垸爲訓鍊僉正梁垸爲宣傳官尹弘檢爲都摠都事金爔爲五衛將柳晦源爲都摠經歷李潤瑞爲都事李近胄爲訓鍊僉正柳晦源爲宣傳官金坊爲訓鍊主簿李元植爲訓鍊正李忠佐爲都摠經歷李彙爲訓鍊主簿副護軍二單李邦城金爔李宅觀金致淇爲都摠都事張泰星爲訓鍊主簿李秉道爲訓鍊主簿金光屹金宗燁爲武兼李思熤爲部將南耆喆爲守門將夫士敏爲訓鍊主簿李栢然爲訓鍊正李東善爲訓鍊正都摠都事李宅觀訓鍊判官具載敬相換都摠都事金致淇訓鍊判官鄭麟采相換沈景民爲訓鍊判官李益賢爲主簿張鉉國爲五衛將副護軍單張鉉國李仁新朴鼎明爲訓鍊主簿楊達源爲守門將權管秩馬馬海里沈益希自作仇非李道善三千朴守彬直叱洞李德寬安源李聖彩小吉號里金亨甲廣坪朴聖禧
정조 12년
臺諫前望單子入之持平尹在明正言尹之鉉落點摠管前望單子入之副摠管具庠趙宗鉉李秉鼎落點
정조 12년
以副摠管具庠牌不進推考傳旨傳于趙衍德曰更爲牌招
정조 12년
以持平韓啓玉牌不進罷職傳旨傳于趙衍德曰只推
정조 12년
以朴暉劉師坪囚單子傳于洪仁浩曰分揀放送
정조 12년
趙衍德以文禧廟營建廳言啓曰本廳堂上戶曹判書臣徐有隣與郞廳戶曹正郞臣鄭東敎進詣本廟奉審則廟內外俱無頉處之意敢啓傳曰知道
정조 12년
沈豐之以司饔院提調言啓曰本院奉事申在維今日政軍資監直長遷轉而今年柴場摘奸後明年燔造物力旣已區處矣莫重燔造之任不可付之於生手之人本院直長中依例相換以爲竣事之地何如傳曰允
정조 12년
金思穆以訓鍊都監言啓曰年終放砲習放今月二十五日洗馬臺爲之之意敢啓傳曰知道
정조 12년
兵曹參議前望單子入之李亨元落點
정조 12년
承旨前望單子入之金思穆朴宗岳洪文泳落點
정조 12년
漢城右尹前望單子入之柳誼落點
정조 12년
臺諫前望單子入之掌令李章五落點
정조 12년
戊申十二月二十日卯時上御熙政堂親臨都政入侍時兼都承旨沈豐之左承旨李亨元右承旨趙衍德左副承旨尹行元右副承旨洪仁浩同副承旨李義綱記事官尹行任假注書李貞運記事官李相璜金祖淳檢校直提學李秉模檢校直閣金載瓚徐鼎修吏曹判書李𡊠吏曹參判李在學吏曹參議李勉兢吏曹假郞廳金潭白慶楷兵曹判書李文源兵曹參判具㢞兵曹參議柳誼兵曹參知沈煥之兵曹正郞鄭觀輝張至冕吳鼎源尹之鉉兵曹佐郞柳文養李福潤李宗烈尹在明以次進伏訖上命書傳敎曰未肅拜吏曹堂上許遞前望單子入之待下批牌招察任又命書傳敎曰親政時入侍注書尙瑞院官員竝依例陞六又命書傳敎曰侍從堂上堂下違牌坐罷人竝敍用又命書傳敎曰以北道人才收用事夏政旣有搜訪之敎旋有飭敎而本道狀本今適來到當此大政宜卽收用令吏兵批知悉皆令今日擧行又命書傳敎曰都政異於散政擧措亦不宜始勤終怠以疏滯事前後飭敎不啻勤摯至於蔭官亦多指名提敎者今政隨窠以此一一調用上曰新除授摠管待下批牌招察任寶劍望筒改修正以入出榻敎命書傳敎曰兵批出六副司果至於十餘人之多云武弁積滯極爲可悶新除咸從府使雖是別軍職久勤云而堂下窠窄之時不可浪用近瓜堂上窠作窠望筒改付標咸從府使之代以時任中擬入事分付上曰兵曹參議柳誼推考出榻敎上曰兵曹參判許遞前望單子入之待下批牌招參政出榻敎上曰兵曹參議前望單子入之待下批牌招察任出榻敎上曰漢城右尹許遞前望單子入之出榻敎命書傳敎曰守令邊將初仕擇差八道兩都人才加意收用戊申軍功人淸白吏子孫純褒守令竝調用上曰摠管中未肅拜及兼帶亞將人許遞前望單子入之出榻敎上曰新除授兵曹堂上先入侍後謝恩出榻敎以黃州牧使望筒命書傳敎曰兩人子孫調用事曾有下敎而其孫皆年幼不得擬望云弟與姪中復職調用事分付此望筒還給上曰承旨前望單子入之出榻敎上曰新除授承旨牌招出榻敎上曰兩司在外及未修史人員竝許遞前望單子入之待下批一體牌招出榻敎命書傳敎曰陞試計劃在卽新除授大司成待下批牌招察任出榻敎上曰明日殿講考官吳載純代鄭昌順爲之出榻敎命書傳敎曰親政時承旨不可不備員未肅拜承旨許遞前望單子入之待下批牌招察任上曰承旨前望單子入之待下批牌招先入侍後謝恩出榻敎上曰當該吏曹假郞廳拿處出榻敎𡊠曰守令多窠今當差出未準朔禁軍將及營將邊將虞候中軍都事守令察訪竝擬何如上曰依爲之出擧條𡊠曰臺諫及玉堂闕員今當差出而擬望之人乏少外任竝擬何如上曰依爲之出擧條𡊠曰黃州牧使今當差出而本州以營下劇邑物衆地大素稱難治不可不各別擇差他道有聲績已準限未準朔守令竝擬何如上曰依爲之出擧條𡊠曰今都目大政各岐仕滿應遷者相避及未準朔監察禁府都事戶曹刑曹工曹漢城府郞官平市署官員五部都事各司久任時推人員竝擬何如上曰依爲之出擧條𡊠曰四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞六之規矣今秋冬等褒貶不得爲之故當出六品者未免積滯依例遷轉何如上曰依爲之出擧條𡊠曰大司成今當差出而擬望之人乏少外任竝擬何如上曰依爲之出擧條𡊠曰大司諫今當差出而擬望之人乏少承旨竝擬何如上曰依爲之出擧條文源曰今番都政未準朔防禦使邊地僉使營將中軍虞候守令竝擬何如上曰依爲之出擧條文源曰曾經桂坊李灌旣承堂上窠調用之命月前政事備擬五衛將受點矣追後聞之則初無堂上陞資云然則遽然擧擬有違政格臣之矇然不察殊極惶恐而其職牒似當還收敢稟上曰其年齒也落仕也政合於收用之楷梯五衛將別無濫授之嫌矣當初承傳時誤換名字輕先入稟難免不審卿則從重推考可也出擧條文源曰守門將夫士敏李長鉉自作仇非權管成履福等居中削仕後又爲仕滿而日子不足俱不滿十日蕩滌之前出六一款不敢自下擅便至於分守門將李益賢仕不足爲二日守門將南耆喆仕不足爲六日未滿十日者曾有啓稟出六之例今番何以爲之乎上曰竝特爲勿拘居中亦爲勿拘可也出擧條文源曰宣傳官李會植以承傳宣傳官今已仕滿且經內外三品矣依定式陞資何如上曰依爲之出擧條文源曰今番都政久勤夥多窠闕甚窄無以排擬三月當窠越松萬戶作闕取用何如上曰依爲之出擧條文源曰豐山萬戶康思周連二等居中矣褒貶開坼時當爲艸記罷黜而矇未覺察未免見漏臣不勝惶恐而豐山萬戶依例罷黜何如上曰依爲之出擧條文源曰內禁衛將則領軍之任五衛將則侍衛之職忠翊衛將輪番之地時在任所之人竝姑改差何如上曰依爲之出擧條豐之曰今此提調望單子紙品極其薄劣事未前有誠極未安原單子使之改修正以入吏曹政官竝推考何如上曰依爲之當該執筆郞廳拿處可也豐之曰今此政望遞差之遞字漏落不書事甚不審誠極未安原單子使之改修正以入吏曹政官竝推考何如上曰依爲之豐之曰造紙署別提望以軍資監主簿誤書事甚不審誠極未安原單子使之改付標以入吏曹政官竝推考何如上曰依爲之豐之曰今此昆陽郡守末望宣傳官李運春職名誤書以都摠經歷事甚不審誠極未安原單子使之改付標以入吏曹政官竝推考何如上曰依爲之豐之曰今此政望南平縣監以縣令書塡金溝縣令以縣監書塡事甚不察誠極未安原望筒使之改修正以入吏曹政官竝推考何如上曰依爲之出擧條亨元曰政望入啓何等審愼而都摠府都事望單子府字漏書至於梁垸之垸字以琬字誤書極爲未安當該銓堂推考何如上曰爲先從重推考可也亨元曰居昌縣監以府使誤書於望單亦涉不察原單子使之改付標銓堂推考何如上曰依爲之亨元曰訓鍊主簿望單子以陞資人降擬以入原單子使之改修正以入銓堂推考何如上曰依爲之亨元曰忠翊將望單亦有不審誤書當該銓堂推考何如上曰依爲之出擧條豐之曰使曹假郞廳金潭咫尺前席擧措駭然所當重勘而本院請推之外無他可施之罰何以爲之乎上曰拿處可也出擧條命退諸臣以次退出
정조 12년
兼都承旨沈豐之藥院直行左承旨金思穆坐直右承旨趙衍德坐直左副承旨朴宗岳坐右副承旨尹行元坐同副承旨洪仁浩坐注書金孝建仕直一員未差假注書白慶楷藥院直事變假注書金初燮仕
정조 12년
金思穆啓曰來二十五日朝參日次矣敢稟傳曰停
정조 12년
金思穆啓曰禁衛營將官來言今日本營軍兵日次私習云矣敢啓傳曰知道
정조 12년
金思穆啓曰御營廳將官來言今日本廳軍兵日次私習云矣敢啓傳曰知道
정조 12년
傳于金思穆曰昨日次對退定於明日
정조 12년
掌令前望單子入之宋益中落點
정조 12년
以健元陵參奉顯陵參奉康陵參奉崇陵參奉望筒傳于沈豐之曰逢今年以感舊錄後之意有收錄之命則豈可不擬乎昨年五月承傳豈可不用乎大臣別薦亦豈可不用乎李文成子孫亦豈可不用乎當該政官推考更爲擬入
정조 12년
以假注書趙台榮拿處代白慶楷爲假注書
정조 12년
傳于趙衍德曰政官待開門牌招開政
정조 12년
以吏曹參判李在學參議李勉兢遞差傳旨傳于趙衍德曰初意不過申飭更思亦不必過加摧折此傳旨分揀
정조 12년
以大司成丁範祖牌不進罷職傳旨傳于趙衍德曰只推更爲牌招
정조 12년
以大司成丁範祖再牌不進罷職傳旨傳于趙衍德曰只推
정조 12년
以趙台榮囚單子傳于金思穆曰附過放送以黃海監司狀啓戊申從征將士朴贊澄生存馳啓事傳于趙衍德曰依他例收錄事分付禮曹仍令草記
정조 12년
趙衍德以弘文館言啓曰本館下番連日闕直事甚未安新除授應敎韓晩裕卽爲牌招以爲姑降入直之地何如傳曰允
정조 12년
以應敎韓晩裕牌不進罷職傳旨傳于趙衍德曰只推更爲牌招
정조 12년
趙衍德以弘文館言啓曰新除授校理李晴時在平安道龍崗縣任所經筵入番事緊請斯速乘馹上來事下諭傳曰依啓
정조 12년
金思穆以訓鍊都監言啓曰本局中軍李東曄身病甚重勢難察任改差何如傳曰允
정조 12년
大司成丁範祖疏曰伏以臣素蔑文識濫叨科第前後揚歷已踰涯分自甘跧伏草野以畢餘齒而伏蒙我聖上記簪之恩向來六七年中銀臺特除間月聯翩每奉除旨闔門感泣而其時臣之老父年迫九耋離捨宦游實無其路不得進伏京邸一謝恩命罪涉逋慢居常惶懼臣於今春纔闋父喪世念都灰榮塗無意而月前伏承春官佐貮之命揆以義分有不敢一向退處蒼黃入城供職已三朔矣迺者國子新命又奚爲而至哉臣聞命震惶罔知攸措以臣愚陋無似雖在閑司冗職有難堪承矧此本職地望自別掄選必愼苟非學術足以師表人士藻識足以鑑別文體則宜莫居之顧臣鹵才窽見豈有一分近似於是職也哉臣若貪戀恩榮冒昧承當則臣之貽笑一世姑不論其爲辱淸選而玷名器非細故也況臣退自享班重觸寒感咳喘猝劇精神昏瞀昨日試望冒死懸病今於見職非但人器不稱實無自力就列之望玆敢冒陳短章仰暴微懇伏乞聖明亟命遞斥臣職以重公器以安私分千萬幸甚答大司成丁範祖疏曰省疏具悉爾其勿解察職